Det var en utraditionel måde at gå på jobsamtale på, da Novo Nordisk var med på jobmesse i Gigantium.

Kom forbi og få en jobsamtale. Så klart var budskabet fra medicinalgiganten Novo Nordisk onsdag, da de var en del af Karrieremessen i Aalborg. Aalborg Universitet afholdte jobmesse, hvor flere end 60 virksomheder og 1.000 jobinteresserede var mødt op. Laura Werning Uhrenholt var en af de eftertragtede. Hende og studieveninderne studerer kandidatuddannelsen klinisk videnskab og teknologi. - Jeg er på udkig efter muligheder. Både hvilke jeg kan give til virksomheden, men også hvad de kan give til mig. Så jeg er ude at udforske, siger Laura Werning Uhrenholt. Drop ind-samtaler Blandt de virksomheder, som tiltrækker Laura Werning Uhrenholts opmærksomhed, er Novo Nordisk. Her kan man høre nærmere om jobmulighederne i virksomheden - og hvis det lyder spændende nok - kan man komme til en jobsamtale. - Det her med at få dem ind på en gang og sige, 'du passer til den her stilling, så skal du til den her samtale'. Det gør bare processen meget nemmere for os, men også for den studerende, siger Sandra Holmegaard, der er teamleder hos Novo Nordisk. Arbejdsløsheden i Danmark er på 2,8 procent. Derfor er der ikke mange om buddet, når virksomhederne skal rekruttere ny arbejdskraft. - Det kan være sværere at tiltrække kandidater, så det er også derfor, vi er ude på messer i hele Danmark og hele Europa, siger teamlederen. Laura Werning Uhrenholt var en af dem, der fik en samtale hos medicinalgiganten, mens andre stande også overraskede positivt. - Jeg har lært, at der er virkelig mange muligheder. Der er faktisk flere, end jeg lige havde regnet med. Mange muligheder Og netop det, at deltagerne udvider sine horisonter, er også forhåbningerne for Aalborg Universitet. - Man kan godt have lidt tunnelsyn og tro, at man kun kan arbejde hos Novo Nordisk for eksempel, men på en messe får man øjnene op for, at der er rigtig mange andre muligheder. Den øjenåbner får man, når man går rundt på sådan en messe her, siger Anne Marie Kanstrup, der er prorektor på Aalborg Universitet. Laura Werning Uhrenholt har færdiggjort uddannelsen som bioanalytiker, og i kombination med den igangværende kandidatuddannelse åbner det mange muligheder. - Jeg har oplevet,  at der er mange steder, hvor de godt kunne bruge mig, selvom jeg ikke nødvendigvis havde tænkt, at det var nogle, der kunne det. Men efter en snak med dem, så viser det sig, at vi faktisk kan passe ind mange steder, siger hun. Kandidatuddannelsen, klinisk videnskab og teknologi, er en forholdsvis ny uddannelse. Og så er spørgsmålet blot, om Lauras profil passer ind i Novo Nordisk. - Det kunne sagtens være. Der er så mange forskellige stillinger. Når man sidder på Novo Nordisk kender man ikke alle uddannelser, så det er også fedt at komme ud og høre om uddannelser, man slet ikke vidste, der fandtes, siger teamleder Sandra Holmegaard.